2. melléklet a 123-612 /2021 előterjesztéshez
ELLÁTÁSI SZERZŐDÉS
amely létrejött egyrészről

Budapest Főváros XIV. Kerület Zugló Önkormányzata 

Székhely:1145 Budapest, Pétervárad utca 2.

Adószáma: 15735777-2-42

Statisztikai számjele: 15735777-8411-321-01

Törzskönyvi azonosító száma: 735771

Képviseli: Horváth Csaba polgármester megbízásából Szabó Rebeka alpolgármester (a továbbiakban: Önkormányzat),

másrészről

TISZTA JÖVŐÉRT Közhasznú Alapítvány

Székhely: 1143 Budapest, Tábornok utca 11/B.

Adószáma: 18096514-1-42

Statisztikai számjele: 18096514-9499-569-01

Képviseli: Gondi János kuratóriumi elnök

Nyilvántartásba vette: a Fővárosi Bíróság 2007. október 29. napján kelt Pk. 60. 257/1999/3. számú határozatával 7594 nyilvántartási számon (a továbbiakban: Alapítvány) (a továbbiakban együtt: Felek) között, az alábbi feltételekkel:

1. Az Önkormányzat megbízása alapján az Alapítvány vállalja - a Budapest XIV. Tábornok utca 11/B. és a Fogarasi út 8. fszt. 4. szám alatti önkormányzati tulajdonú helyiségben – a szociális igazgatásról és a szociális ellátásokról szóló 1993. évi III. törvény (a továbbiakban: Szoctv.) 65/A. § (3) bekezdésében meghatározott közösségi alapellátáson belül a szenvedélybetegek részére nyújtott alacsonyküszöbű ellátás biztosítását. Felek a jelen szerződést 2022. január 1. napjától 2022. december 31. napjáig terjedő időtartamra kötik meg.

2. Az Önkormányzat megbízása alapján az Alapítvány a kibővített alacsonyküszöbű ellátás keretében biztosítja:

a) orvosi vagy egyéb terápiás kezelésen, szolgáltatásban, szűrővizsgálaton való részvétel ösztönzését és figyelemmel kísérését,

b) megkereső programok szervezését az ellátásra szoruló személyek elérése érdekében,
c) a szenvedélybetegség okozta egészségügyi és szociális károk mérsékléséhez szükséges egyes ártalomcsökkentő szolgáltatásokat,

d) a kríziskezelést az életet veszélyeztető, a testi, szociális, kapcsolati és életvezetési rendszerben kialakult kezelhetetlen helyzetek esetére,
e) orvosi konzultációt az elterelés folytatásához,

f) a szakmai környezet és a fizikai környezet együttes fejlesztését.

3. Az Alapítvány kuratóriumi elnöke jelen szerződésben nyilatkozatot tesz arra vonatkozóan, hogy a 2. pontban rögzített szociális szolgáltatásra vonatkozó hatályos jogszabályi előírásokat, szakmai követelményeket, nyilvántartási kötelezettségeket, az adatkezelés és az adatvédelem szabályait ismeri, azokat betartja és betartatja.

4. Az Alapítvány vállalja, hogy az ellátottakkal - házirendjével összhangban - az emberi együttélés szabályaira vonatkozó előírásokat kötelezően betartatja, ide értve a közegészségügyre vonatkozó előírásokat is.

5. Az Alapítvány a 2. pontban megnevezett szenvedélybetegek alacsonyküszöbű ellátását Budapest főváros XIV. kerület lakosai részére térítésmentesen biztosítja.

6. Jelen szerződést bármelyik fél 3 hónapos felmondási határidővel hónap végére írásban felmondhatja. 

7. A Feleket azonnali hatályú - kizárólag írásban történő - rendkívüli felmondás illeti meg bármelyik fél súlyos szerződésszegése esetén. Súlyos szerződésszegésnek minősül különösen, ha az ellátottak élete, testi épsége vagy egészsége veszélybe kerül a végzett tevékenység vagy mulasztás következményeként.

8. Az Alapítvány szerződésszegése esetén - különösen az ellátás folyamatos biztosításának elmulasztása esetén - az Önkormányzat kártérítési igényt érvényesít. A kártérítés mértékének alapja a 13. pontban meghatározott összeg azon része, amely a szerződésszegés időtartamára időarányosan esik.

9. Az Alapítvány vállalja, hogy e szerződés bármelyik fél által történő rendes vagy rendkívüli felmondása esetén is biztosítja a szenvedélybetegek alacsonyküszöbű ellátását, arra az időtartamra, amíg az Önkormányzat a szolgáltatás biztosítására új ellátási szerződést nem köt.

10. Az Alapítvány a szakmai vezetőn keresztül tesz eleget a szolgáltatásra vonatkozó értesítési és tájékoztatási kötelezettségének.

11. Az Alapítvány biztosítja, hogy az intézmény vezetője az ellátott által személyesen előadott, illetve írásban benyújtott panaszát haladéktalanul kivizsgálja és a jogos panaszokat orvosolja. Az írásban benyújtott panaszra írásban kell válaszolni. Az intézmény vezetőjének döntése ellen az Alapítvány kuratóriumi elnökéhez lehet fordulni. A kuratórium elnöke a kivizsgálásról és a megtett intézkedéséről az Önkormányzat illetékes szakmai bizottságának az elnökét - a Humánszolgáltatási Főosztályon keresztül - minden esetben tájékoztatja.

12. Az Alapítvány 2023. január 31. napjáig szakmai beszámolót készít az illetékes szakmai bizottságnak az átvállalt feladat elvégzéséről (a közösségi ellátás területén végzett tevékenységéről, az ellátás igénybevételéről, ideértve az ellátottakra vonatkozó adatszolgáltatást, statisztikát is).
13. Fizetési feltételek:
13.1. Az Önkormányzat vállalja, hogy az Alapítvány részére a szolgáltatás ellenértékeként 6 000 000 Ft - azaz hatmillió forint – szolgáltatási díjat biztosít a feladat ellátásához, amelyet szakmai teljesítési jelentés birtokában kiállított számla alapján két egyenlő részletben 2022. június 30-áig és 2022. november 30-áig átutal az Alapítvány Budapest Banknál vezetett 10102086-42559600-00000007 számlájára. Az Alapítvány köteles az Önkormányzat által előírt teljesítési jelentés mintát (1. melléklet) alkalmazni.

Az Alapítvány az Önkormányzat nevére kiállított számlát az utalás hónapjának 15. napjáig nyújtja be Humánszolgáltatási Főosztály Szociális Osztályhoz.
13.2. Az Alapítvány igényli meg és használja fel a feladat elvégzéséért a szerződés 
   időtartamára az alacsonyküszöbű ellátás után járó támogatás összegét. 

14.
Az Alapítvány vállalja, hogy a KSH számára készített éves kötelező adatszolgáltatási jelentés másolati példányát a Budapest Főváros XIV. Kerület Zugló Önkormányzat Jegyzője részére megküldi.

15. Az Alapítvány kijelenti, hogy a szerződés aláírásával hozzájárul a jelen szerződés főbb adatainak az információs önrendelkezési jogról és az információszabadságról szóló 2011. évi CXII. törvényben előírt közzétételéhez.

16. Az Alapítvány a közösségi ellátást a saját költségén kialakított az 1. pontban megnevezett helyiségekben végzi, jogerős működési engedély birtokában. 

17. Az Alapítvány kijelenti, hogy a feladatai ellátása során kezelésébe került személyes adatok és különleges adatok kezelésére az információs önrendelkezési jogról és információszabadságról szóló 2011. évi CXII. törvény, valamint a 2018. május 25-étől alkalmazandó a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) az Európai Parlament és a Tanács (EU) 2016/679 rendelete előírásai és az irányadó NAIH állásfoglalások, határozatok, vélemények szerint kerül sor.

18.
Jelen szerződésben nem rendezett kérdésekben a Szoctv. és annak végrehajtási rendeletei, valamint a Polgári Törvénykönyvről szóló 2013. évi V. törvény rendelkezései irányadóak.

19.
A Felek a közöttük felmerülő esetleges vitás kérdéseket elsősorban tárgyalásos úton kívánják rendezni. 

20.
Az ellátási szerződés 4 (négy) egymással szó szerint mindenben megegyező eredeti példányban készült, amelyből 1 (egy) példány az Alapítványt és 3 (három) példány az Önkormányzatot illeti meg. 

Jelen szerződést Budapest Főváros XIV. Kerület Zugló Önkormányzata Képviselő-testülete a ……/2021. (      ) önkormányzati határozatával hagyta jóvá.

Jelen szerződést a Felek elolvasták, értelmezték, és mint akaratukkal mindenben megegyezőt, jóváhagyólag írták alá, továbbá példányaikat egyidejűleg átvették.

Mellékletek:

1.  melléklet: Szakmai teljesítési jelentés minta
Budapest, ………………….


                Budapest, ……………………. 

	………………………………………….. Budapest Főváros XIV. Kerület Zugló

Önkormányzata képviseletében
Horváth Csaba
polgármester megbízásából
Szabó Rebeka

alpolgármester
	………………………………………………

TISZTA JÖVŐÉRT Közhasznú Alapítvány

nevében
Gondi János kuratóriumi elnök


Pénzügyi ellenjegyzés: 

Budapest, ……………………………

……………………………………

Budapest Főváros XIV. Kerület

Zugló Önkormányzata részéről
pénzügyi ellenjegyző
1.  melléklet

